钦定古今图书集成/明伦汇编/官常典/第556卷 > 杨津
## 钦定古今图书集成/明伦汇编/官常典/第556卷 > 杨津

按《魏书杨椿传》：“椿弟顺，顺弟津，字罗汉，本名延祚，高
祖赐名焉。少端谨，以器度见称。年十一，除侍御中散。
于时高祖冲幼，文明太后临朝，津曾久侍左右，忽咳
逆失声，遂吐血数升，藏衣袖。太后闻声，阅而不见，问
其故，具以实言，遂以敬慎见知，赐缣百疋，迁符玺郎
中。津以身在禁密，不外交游，至于宗族姻表，罕相祗”
候。司徒冯诞与津少结交游，而津见其贵宠，每恒退
避，及相招命，多辞疾不往，诞以为恨，而津逾远焉。人
或谓之曰：“司徒，君之少旧，宜蒙进达，何遽自外也？”津
曰：“为势家所厚，复何容易，但全吾今日，亦以足矣。”转
振威将军，领监曹奏事令，又为直寝，迁太子步兵校
尉。高祖南征，以津为都督、征南府长史。至悬瓠，征加
直阁将军。后从驾济淮。司徒诞薨，高祖以津送柩还
都，迁长水校尉，仍直阁。景明中，世宗游于北邙，津时
陪从。太尉、咸阳王禧谋反，世宗驰入华林。时直阁中
有同禧谋，皆在从限。及禧平，帝顾谓朝臣曰：“直阁半
为逆党，非至忠者安能不预此谋。”因拜津左中郎将，
迁骁骑将军，仍直阁。出。除征卤将军、岐州刺史。津巨
细躬亲，孜孜不倦。有武功民赍绢三疋，去城十里为
贼所劫。时有使者驰驿而至，被劫人因以告之。使者
到州，以状白津，津乃下教云：“有人著某色衣，乘某色
马，在城东十里被劫，不知姓名，若有家人，可速收视。”
有一老母行出而哭，云是己子。于是遣骑追收，并绢
俱获。自是阖境畏服。至于守令寮佐，有渎货者，未曾
公言其罪，常以私书切责之，于是官属感厉，莫有犯
法。以母忧去职。延昌末，起为右将军、华州刺史，与兄
播前后皆牧本州，当世荣之。先是，受调绢疋，度尺特
长，在事因缘，共相进退，百姓苦之。津乃令依公尺度
其输物尤好者，赐以杯酒而出，所输少劣，“亦为受之，
但无酒以示其耻。”于是人竞相劝，官调更胜旧日。还
除北中郎将，带河内太守。太后疑津贰己，不欲使其
处河山之要，转平北将军、肆州刺史，仍转并州刺史，
将军如故。征拜右卫将军。孝昌初，加散骑常侍，寻以
本官行定州事。既而近镇扰乱，侵逼旧京，乃加津安
北将军、假抚军将军、北道大都督、右卫，寻转左卫，加
抚军将军。始津受命出据灵丘，而贼帅鲜于修礼起
于博陵，定州危急，遂回师南赴。始至城下，营垒未立，
而州军新败。津以贼既乘胜，士众劳疲，栅垒未安，不
可拟敌，贼必夜至，则万无一全，欲移军入城，更图后
举。刺史《元固》称“贼既逼城，不可示弱”，闭门不内。津挥
刀欲斩门者，军乃得入城。贼果夜至，见栅空而去。其
后贼攻州城东面，已入罗城，刺史闭小城东门，城中
搔扰，不敢出战。津欲御贼，长史许被守门，不听。津手
剑击被，不中，被乃走。津开门出战，斩贼帅一人，杀贼数百。贼退，人心少安。诏除卫尉卿，征官如故，以津兄
卫尉卿椿代为左卫。寻加镇军将军、讨卤都督、兼吏
部尚书、北道行台。初，津兄椿得罪此州，由钜鹿人赵
略投书所致。及津之至，略举家逃走。津乃下教慰谕，
令其还业。于是阖州愧服，远近称之。时贼帅薛修礼、
杜洛周残掠州境，孤城独立，在两寇之间。津贮积柴
粟，修理战具，更营雉堞，贼每来攻，机械竞起。又于城
中去城十步，掘地至泉，广作地道，潜兵涌出，置炉铸
铁，持以灌贼。贼遂相语曰：“不畏利槊坚城，唯畏杨公
铁星津”与贼帅元洪业及与贼中督将尉灵根、程杀
鬼、潘法显等书晓谕之，并授铁券，许以爵位，令图贼
帅毛普贤。洪业等感悟，复书云：“今与诸人密议，欲杀
普贤，愿公听之。又贼欲围城，正为取北人耳。城中所
有北人必须尽杀。公若置之，恐纵敌为患矣，愿公察
之。”津以城内北人，虽是恶党，然掌握中物，未忍便杀，
但收内子城防禁而已。将吏无不感其仁恕。朝廷初
以铁券二十枚委津分给，津随贼中首领闲行送之，
修礼、普贤颇亦由此而死。既而杜洛周围州城，津尽
力捍守。诏加卫将军，封开国县侯，邑一千户。将士有
“功者，任津科赏，兵民给复。”八年，葛荣以司徒说津，津
大怒，斩其使以绝之。自受攻围，经涉三年，朝廷不能
拯赴，乃遣长子遁突围而出，诣蠕蠕主阿那瓌，令其
讨贼。遁日夜泣谕，阿那瓌遣其从祖吐豆发率精骑
一万南出。前锋已达广昌，贼防塞隘口，蠕蠕持疑，遂
还。津长史李裔引贼逾城，贼入转众，津苦战不敌，遂
见拘执。洛周脱津衣服，置地牢下数日，欲将烹之，诸
贼还相谏止，遂得免害。津曾与裔相见，对诸贼帅以
大义责之，辞泪俱发，裔大惭。典守者以相告，洛周弗
之责也。及葛荣吞洛周，复为荣所拘守。荣破，始得还
洛。永安初，诏除津本将军、荆州刺史，加散骑常侍、当
州都督。津以前在中山陷寇，诣阙固辞，竟不之任。二
年，兼吏部尚书，又除车骑将军、左光禄大夫，仍除吏
部。元颢内逼，庄帝将亲出讨，以津为中军大都督，兼
领军将军。未行，颢入。及颢败，津乃入宿殿中，扫洒宫
掖，遣第二子逸封闭府库，各令防守。及帝入也，津迎
于北邙，流涕谢罪，帝深嘉慰之。寻以津为司空，加侍
中。尔朱荣死也，以津为都督并、肆、燕、恒、云、朔、显、汾、蔚
九州诸军事、骠骑大将军、兼尚书令、北道大行台、并
州刺史，侍中、司空如故，委津以讨胡经略。津驰至邺，
手下唯羽林五百人，士马寡弱，始加招募，将从滏口
而入。值尔朱兆等便已克洛，相州刺史李神等议欲
与津举城通款，津不从。以子逸既为光州刺史，兄子
昱时为东道行台，鸠率部曲，在于梁沛。津规欲东转，
更为方略，乃率轻骑，望于济州渡河。而尔朱仲远已
陷东郡，所图不遂，乃还京师。普泰元年，亦遇害于洛，
时年六十三。太昌初，赠都督秦华雍三州诸军事、大
将军、太傅、雍州刺史，谥曰孝穆。将葬本乡，诏大鸿胪
持节监护丧事。津有六子。